Urmareste Modifică dimensiunea fontului: Play

Bucureşti, 12 mai /Agerpres/ - Preşedintele PMP Traian Băsescu este de părere că, din punct de vedere al imaginii, "combaterea corupţiei este aproape compromisă", iar acest lucru s-a întâmplat tocmai din cauza celor care trebuiau să poarte lupta anticorupţie cu "decenţă şi probe".



"Combaterea corupţiei pare a fi aproape compromisă din punct de vedere al imaginii. Cine a compromis-o? Exact aceia care, aflaţi în funcţii în ultimii trei ani, trebuiau s-o ducă cu decenţă, cu probe şi cu respectarea drepturilor fundamentale. Din păcate, n-au făcut-o şi au compromis credibilitatea acţiunilor de combatere a corupţiei (...).

Mai mult, practica 'relaxării' în vilele SRI cu şpriţuri şi petreceri ale procurorilor, ofiţerilor SRI, judecătorilor şi a oamenilor politici laolaltă este deja un tablou public ce compromite, în mod egal, pe toţi participanţii şi, din păcate, în mod nedrept, aruncă neîncrederea asupra a mii de procurori, judecători, ofiţeri SRI şi politicieni corecţi. Aceste realităţi sunt pe punctul de a compromite o activitate esenţială şi necesară, decredibilizând chiar lupta instituţiilor statului împotriva corupţiei", scris Băsescu, vineri, pe Facebook.



El susţine că a avertizat public asupra "acestor deviaţii inadmisibile şi a consecinţelor" încă din 2015, dar a fost catalogat drept "apărător al corupţilor".



"Este o mare minciună. A...dacă vreţi apărător al drepturilor fundamentale, de acord, dar asta nu înseamnă apărător al corupţilor", mai spune Băsescu.



Fostul şef al statului consideră că de acest eşec sunt vinovaţi "procurori, judecători şi ofiţeri SRI" care, în opinia sa, ar trebui "să dispară" din magistratură şi Serviciul Român de Informaţii, dar şi să răspundă în faţa legii.



"Pentru acest eşec, generat de abuzurile ultimilor trei ani, procurori, judecători, ofiţeri SRI precum Coldea, Kovesi, Şelaru, Roşu, Stanciu, Dumbravă, Dragomir, Negulescu, Savin şi mulţi, mulţi alţii, care au confundat instituţiile statului cu nişte instrumente aflate la dispoziţia lor pentru a acapara o putere personală nemărginită, nelegitimă, pe care nu le-a dat-o nimeni, trebuie să dispară din magistratură şi din SRI. Dar nu trebuie să dispară oricum. Ei trebuie să răspundă în faţa legii pentru compromiterea luptei împotriva corupţiei prin abuzuri, prin represiune nedreaptă şi implicare inadmisibilă în jocuri politice nedemocratice", susţine Traian Băsescu.



De asemenea, el este de părere că trebuie recredibilizată şi relansată combaterea corupţiei "prin înlocuirea celor care au compromis-o cu magistraţi care înţeleg că justiţia televizată este cea mai proastă, imorală şi ilegală soluţie şi că la baza oricărui dosar penal trebuie să stea respectarea drepturilor fundamentale şi probele reale".



"Dacă eliminarea din magistratură şi tragerea la răspundere penală a celor responsabili de abuzuri nu se fac rapid, inclusiv a acelora care au generat verdicte nefavorabile României la CEDO, 'mai târziu, va fi prea târziu' şi nimic din ce s-a făcut bine nu va mai putea fi recuperat. Azi, bilanţul anticorupţiei încă este pozitiv şi în realitate, dar şi pe imagine. Cum va fi peste câteva săptămâni? Greu de spus", conchide fostul şef al statului. AGERPRES/(AS - autor: Doroteea Purcărea, editor: Georgiana Tănăsescu)